Here is a page extracted from Wikipedia that may contain CSS, HTML, and a lot of unformatted text.

Title: Vallibasa
Content: A val de Basa, mas conoixita por a suya forma alcorzata de Vallibasa ye una chicota val pirenenca aragonesa trescuzata por o río Basa dende o suyo naixedero en a Sierra de Canciás dica a suya desembocadura en o río Galligo en Samianigo.

Fan parti d'a Vallibasa os lugars d'Espín, Orús, Fandiello, Sant Chulián de Basa, Sobás y Yebra de Basa en o municipio encabezato por iste zaguero y Allué, Osán, Sant Román de Basa, Isún de Basa y Sardas incluyitos en o municipio de Samianigo.

Ye tradicional en a val a romería que se fa toz os anyos o 25 de chunio a l'ermita de Santa Orosia, en o mesmo puesto a on se diz a santa morió martiriciata. Ta l'ermita, situata en o cobalto d'o puerto de Santa Orosia, en a punta Auturía, puyan as chents de tota a val y d'atros puestos de l'Alto Galligo en procesión chunto a la Virchen. Ya en l'ermita se fa una misa y dimpués apareixen os danzants de Yebra de Basa que bailan en honor a la Santa acompanyatos d'instrumentos tradicionals como os chiflos y os salterios u chicotens, un acto que data d'o sieglo XVII. Atro acto tradicional que se fa tamién o mesmo día d'a romería ye a pastorada, en a cual se fa un dialogo en aragonés d'a val entre o mairal d'os danzants y un zagal que fa de pastor (o repatán).

En o recorrito enta l'ermita pueden veyer-sen, amás d'un polito salto d'augua, cuantas ermitas rupestres adedicatas a Sant Cornelio, Sant Acisclo, Sant Blas, Santa Barbara, A Santa Cruz d'o sieglo XVIII atra a la mesma Santa Orosia.

Vallibasa
Vallibasa